**Ministru kabineta noteikumu projekta "Grozījumi Ministru kabineta 2015. gada 24. februāra noteikumos Nr. 88** **"Kārtība, kādā iemaksā un izmaksā depozītu juridiskās un fiziskās personas maksātnespējas procesā"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Grozījumi Ministru kabineta 2015. gada 24. februāra noteikumos Nr. 88 "Kārtība, kādā iemaksā un izmaksā depozītu juridiskās un fiziskās personas maksātnespējas procesā"" (turpmāk – noteikumu projekts) mērķis ir regulēt depozīta iemaksu maksātnespējas procesā, tiesiskās aizsardzības procesā, kā arī depozīta izmaksu.Noteikumu projekts nosaka kārtību, kādā iemaksā un izmaksā depozītu, Maksātnespējas kontroles dienesta rīcību ar depozītu.Noteikumu projektā noteiktais regulējums stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saeimā 2018. gada 31. maijā trešajā lasījumā tika pieņemts likumprojekts "Grozījumi Maksātnespējas likumā" (Nr. 1093/Lp12) (turpmāk – Likumprojekts), kura spēkā stāšanās paredzēta 2018. gada 1. jūlijā. Likumprojekts paredz izmaiņas attiecībā uz depozīta izmaksu juridiskās un fiziskās personas maksātnespējas procesā, kā arī paredz depozīta iemaksu tiesiskās aizsardzības procesa lietas ietvaros, ja tiesiskās aizsardzības procesa pieteikumu iesniedz atkārtoti gada laikā. Likumprojekts citastarp paredz mainīt Maksātnespējas administrācijas nosaukumu, nosakot, ka iestāde turpmāk tiks saukta par Maksātnespējas kontroles dienestu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 24. februāra noteikumi Nr. 88 "Kārtība, kādā iemaksā un izmaksā depozītu juridiskās un fiziskās personas maksātnespējas procesā" (turpmāk – MK noteikumi Nr. 88) regulē kārtību, kādā iemaksā juridiskās un fiziskās personas maksātnespējas procesa depozītu un depozīta izmaksas kārtību maksātnespējas procesa pieteikuma iesniedzējam un maksātnespējas procesa administratoram (turpmāk – administrators).Noteikumu projektā ietvertais regulējums sagatavots, ņemot vērā Likumprojektā paredzētos grozījumus Maksātnespējas likumā.Likumprojekts paredz mainīt iestādes nosaukumu no "Maksātnespējas administrācija" uz "Maksātnespējas kontroles dienests", jo iestādes nosaukumam nepārprotami jāatspoguļo iestādes veicamo funkciju un uzdevumu būtība un jānodrošina iestādes atpazīstamība. Ievērojot minēto, noteikumu projekts paredz iestādes nosaukuma maiņu atbilstoši Likumprojektā ietvertajiem grozījumiem. Atbilstoši Likumprojektā ietvertajiem grozījumiem Maksātnespējas likuma 33. pantā paredzēts, ja tiesiskās aizsardzības procesa pieteikumu iesniedz atkārtoti gada laikā, šāda pieteikuma iesniegšanas priekšnoteikums ir šā likuma 62. panta pirmajā daļā noteiktā juridiskās personas maksātnespējas procesa depozīta iemaksa. Parādnieks var vienoties, ka šā likuma 62. panta pirmajā daļā noteikto depozītu iemaksā kreditors vai kreditori. Ņemot vērā, ka, iesniedzot tiesiskās aizsardzības procesa pieteikumu atkārtoti gada laikā, Maksātnespējas likuma 62. panta pirmajā daļā noteikto depozītu var iemaksāt ne tikai parādnieks, bet arī kreditors vai kreditori, noteikumu projektā noteikta kārtība, kādā depozīta iemaksātājam tiesiskās aizsardzības procesā izmaksā depozītu pēc tam, kad stājies spēkā tiesas nolēmums par tiesiskās aizsardzības procesa īstenošanu (jo šādā gadījumā, ja tiek pasludināta tiesiskās aizsardzības procesa īstenošana, iemaksātā depozīta izmantošana maksātnespējas procesa finansēšanai nav nepieciešama). Proti, ja netiks pasludināts maksātnespējas process, depozīta iemaksātājam tiesiskās aizsardzības procesā būs jāvēršas Maksātnespējas kontroles dienestā ar iesniegumu, lai iemaksātos naudas līdzekļus saņemtu atpakaļ.Ja depozītu par tiesiskās aizsardzības procesa pieteikuma iesniegšanu atkārtoti gada laikā iemaksā vairāki depozīta iemaksātāji, katram iemaksātājam izmaksā depozīta daļas apmēru atbilstoši iemaksātajai summai pēc tam, kad katrs depozīta iemaksātājs ir vērsies Maksātnespējas kontroles dienestā ar attiecīgu iesniegumu par iemaksātās summas atmaksu.Lai gan Likumprojektā nav ietverts deleģējums noteikt depozīta atmaksas kārtību depozīta iemaksātājam par tiesiskās aizsardzības procesa pieteikuma iesniegšanu atkārtoti gada laikā, noteikumu projektā šāda kārtība ir noteikta, lai ievērotu likumdevēja mērķi un privātpersonu intereses. Proti, ja par tiesiskās aizsardzības procesa pieteikuma iesniegšanu atkārtoti gada laikā ir jāiemaksā juridiskās personas maksātnespējas procesa depozīts, nevar būt situācija, ka nav noregulēts jautājums par iemaksātā depozīta atmaksu.Līdz ar to noteikumu projektā ietvertais regulējums nepaplašina Maksātnespējas likumā doto deleģējumu pēc būtības, bet paredz Likumprojektā paredzētā pienākuma iemaksāt depozītu par tiesiskās aizsardzības procesa pieteikuma iesniegšanu atkārtoti gada laikā atrisinājumu – tā atmaksu, ievērojot lietderības un saprātīguma apsvērumus, kā arī privātpersonu intereses saņemt iemaksāto depozītu pēc tam, kad ir zudis tā iemaksas mērķis. Noteikumu projektā nav iekļautas materiālās normas, kas veidotu jaunas Maksātnespējas likuma pilnvarojumā neparedzētas tiesiskās attiecības un ierobežotu pamattiesības. Turklāt depozīta atmaksa depozīta iemaksātājam, tajā skaitā kreditoram, kurš ir iesniedzis juridiskās personas maksātnespējas procesa pieteikumu, ir paredzēta arī Maksātnespējas likuma 62. panta ceturtajā daļā noteiktos gadījumos. Līdz ar to depozīta atmaksa depozīta iemaksātājam nav pilnīgi jaunas tiesiskās attiecības. Līdz ar to noteikumu projektā noteiktais par depozīta atmaksas kārtību depozīta iemaksātājam tiesiskās aizsardzības procesā atbilst Likumprojektā noteiktā regulējuma būtībai un mērķim, kā arī sasniedz mērķi, kādu likumdevējs vēlējies sasniegt, pieņemot Likumprojektu. Atbilstoši Likumprojektā ietvertajiem grozījumiem Maksātnespējas likuma 62. pantā paredzēts, ka administratoram ir pienākums nekavējoties pēc juridiskās personas maksātnespējas procesa pasludināšanas, bet ne vēlāk kā līdz pieteikuma par juridiskās personas maksātnespējas procesa izbeigšanu iesniegšanai tiesā iesniegt Maksātnespējas kontroles dienestam iesniegumu par juridiskās personas maksātnespējas procesa depozīta izmaksu, ja juridiskās personas maksātnespējas process pasludināts saskaņā ar parādnieka maksātnespējas procesa pieteikumu. MK noteikumu Nr. 88 regulējums nosaka, ka maksātnespējas procesos, kas pasludināti saskaņā ar parādnieka pieteikumu, administratoram ir tiesības vērsties Maksātnespējas kontroles dienestā ar iesniegumu par depozīta izmaksu juridiskās personas maksātnespējas procesā gada laikā pēc procesa pasludināšanas. Ja administrators gada laikā nav vērsies Maksātnespējas kontroles dienestā, depozīts pārskaitāms valsts budžeta ieņēmumos. Praksē administratori ne vienmēr izmanto depozītu atbilstoši Maksātnespējas likuma 62. panta otrās daļas mērķim, bet lūdz izmaksāt depozītu pēc parādnieka izslēgšanas no attiecīgā publiskā reģistra uz savu kontu, kas atbilst Maksātnespējas likuma 62. panta trešās daļas mērķim. Turklāt praksē ir bijušas problēmas ar viena gada termiņa ievērošanu iesnieguma iesniegšanai, kas administratoru maiņas gadījumā vispār var nebūt iespējams. Uz minēto problēmu norādīts arī Latvijas Republikas Augstākās tiesas Civillietu departamenta 2016. gada 9. jūnija lēmumā lietā Nr. C24160315 (Nr. SPC-10/2016). Ņemot vērā minēto, noteikumu projektā paredzēts veikt depozīta pārskaitīšanu valsts budžeta ieņēmumos atbilstoši Maksātnespējas likuma 62. pantā ietvertajiem grozījumiem, nosakot, ka gadījumos, kad administrators līdz pieteikuma par juridiskās personas maksātnespējas procesa izbeigšanu iesniegšanai tiesā nav iesniedzis Maksātnespējas kontroles dienestā iesniegumu par depozīta izmaksu uz parādnieka norēķinu kontu, depozīts pārskaitāms valsts budžeta ieņēmumos.Likumdevējs Likumprojektā ir ietvēris noteiktu termiņu administratora pienākuma izpildīšanai – iesnieguma iesniegšanai par depozīta izmaksu nekavējoties pēc juridiskās personas maksātnespējas procesa pasludināšanas, bet ne vēlāk kā līdz pieteikuma par juridiskās personas maksātnespējas procesa izbeigšanu iesniegšanai tiesā. Nokavējot šo termiņu, Maksātnespējas kontroles dienests ieskaita depozītu Valsts kasē.Savukārt, ja iesniedzot tiesiskās aizsardzības procesa pieteikumu atkārtoti gada laikā, tiesiskās aizsardzības process netiks īstenots, bet tiks pasludināts maksātnespējas process, depozīts tiks izmantots atbilstoši Maksātnespējas likuma 62. panta otrās daļas mērķim, tāpat kā paša parādnieka maksātnespējas procesa pieteikuma gadījumā.Noteikumu projektā noteikts, ka Maksātnespējas kontroles dienests depozītu pārskaita valsts budžeta ieņēmumos, ja maksātnespējas procesa pieteikuma iesniedzējs, depozīta iemaksātājs tiesiskās aizsardzības procesā vai administrators gada laikā pēc MK noteikumu Nr. 88 attiecīgajos punktos minēto apstākļu iestāšanās neiesniedz Maksātnespējas kontroles dienestā iesniegumu par depozīta izmaksu.MK noteikumu Nr. 88 6. punkts nosaka, ka Maksātnespējas likumā noteiktos gadījumos, pamatojoties uz maksātnespējas procesa pieteikuma iesniedzēja iesniegumu, Maksātnespējas kontroles dienests pieņem lēmumu par depozīta izmaksu. Ņemot vērā, ka maksātnespējas procesa pieteikuma iesniedzējs var būt gan parādnieks, gan kreditors, noteikumu projektā precizēts, ka minēto iesniegumu MK noteikumu Nr. 88 7. punktā noteiktos gadījumos iesniedz maksātnespējas procesa pieteikuma iesniedzējs.Atbilstoši Likumprojektā ietvertajiem priekšlikumiem grozījumiem Maksātnespējas likuma 171. pantā paredzēts, ka par administratora pienākumu veikšanu fiziskās personas maksātnespējas procesā administrators saņem atlīdzību:1) ja tiek pasludināta saistību dzēšanas procedūra:a) par laika periodu no iecelšanas dienas līdz bankrota procedūras pabeigšanai – pusi no šā likuma 129. panta otrajā daļā minētā depozīta apmēra,b) par laika periodu no saistību dzēšanas procedūras pasludināšanas dienas, ja administrators iecelts pirms saistību dzēšanas pasludināšanas dienas, līdz saistību dzēšanas procedūras izbeigšanai vai par laika periodu no iecelšanas dienas, ja administrators iecelts pēc saistību dzēšanas procedūras pasludināšanas, līdz saistību dzēšanas procedūras izbeigšanai – pusi no šā likuma 129. panta otrajādaļā minētā depozīta apmēra;2) par laika periodu no iecelšanas dienas līdz bankrota procedūras pabeigšanai vai izbeigšanai, ja netiek pasludināta saistību dzēšanas procedūra, – šā likuma 129. panta otrajā daļā minēto depozīta apmēru.Paredzot šādas izmaiņas regulējumā, likumdevējs ir ņēmis vērā, ka pārsvarā fiziskās personas maksātnespējas procesa ietvaros pēc bankrota procedūras norit saistību dzēšanas procedūra. Tādējādi, kaut arī administrators lielu daļu savus pienākumus jau ir veicis bankrota procedūras ietvaros, viņa iesaiste vēl turpinās. Praksē samērā bieži ir gadījumi, kad saistību dzēšanas procedūras laikā notiek administratoru maiņa, un vēlāk ieceltais administrators nesaņem nekādu atlīdzību. Saskaņā ar MK noteikumu Nr. 88 regulējumu administratoram tiek izmaksāts depozīts pēc bankrota procedūras pabeigšanas vai izbeigšanas. Ievērojot Likumprojektā noteikto, noteikumu projektā noteikta kārtība, kādā fiziskās personas maksātnespējas procesa depozīts izmaksājams administratoram, depozītu sadalot un izmaksājot divās daļās gadījumos, kad pasludināta saistību dzēšanas procedūra – pusi no depozīta par laika periodu no iecelšanas dienas līdz bankrota procedūras pabeigšanai un pusi – par laika periodu no saistību dzēšanas procedūras pasludināšanas dienas līdz saistību dzēšanas procedūras izbeigšanai. Savukārt gadījumos, kad netiek pasludināts saistību dzēšanas process, viss depozīts izmaksājams administratoram pēc bankrota procedūras pabeigšanas vai izbeigšanas.Likumprojektā noteiktais par administratora atlīdzības saņemšanu fiziskās personas maksātnespējas procesā, proti, depozīta izmaksāšanu fiziskās personas maksātnespējas procesa ietvaros, ir piemērojams fiziskās personas maksātnespējas procesa lietām, kuras uzsāktas, sākot ar 2018. gada 1. jūliju. Līdz ar to noteikumu projektā paredzētā depozīta izmaksas kārtība fiziskās personas maksātnespējas lietās attieksies uz fiziskās personas maksātnespējas procesa lietām, kuras pasludinātas, sākot ar 2018. gada 1. jūliju. Likumprojektā paredzētais pienākums iemaksāt juridiskās personas maksātnespējas procesa depozītu, atkārtoti gada laikā iesniedzot tiesiskās aizsardzības procesa pieteikumu, attiecināms uz tiesiskās aizsardzības procesa lietām, kuras tiks uzsāktas, sākot ar 2018. gada 1. jūliju. Līdz ar to noteikumu projektā noteiktā juridiskās personas maksātnespējas procesa depozīta iemaksas un izmaksas kārtība personai, kura iemaksā depozītu tiesiskās aizsardzības procesā, ja tiesiskās aizsardzības procesa pieteikumu iesniedz atkārtoti gada laikā, attieksies uz tiesiskās aizsardzības procesa lietām, kuras ierosinātas, sākot ar 2018. gada 1. jūliju. Savukārt noteikumu projektā paredzētā depozīta izmaksas kārtība juridiskās personas maksātnespējas lietās nav saistīta ar konkrētas lietas ierosināšanas datumu.Atbilstoši Maksātnespējas likuma 175. panta piektajā daļā noteiktajam noteikumu projektā ir precizēts, ka depozītu pārskaita uz attiecīgo kontu pēc Maksātnespējas kontroles dienesta pieņemtā lēmuma par depozīta izmaksu pārsūdzības (nevis apstrīdēšanas) termiņa beigām.  |
| 3. | Projekta izstrādē iesaistītās institūcijas un publiskas personas kapitālsabiedrības | Maksātnespējas kontroles dienests (Tieslietu ministrija). |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Maksātnespējas procesa pieteikuma iesniedzēji – fiziskās un juridiskās personas, administratori, tiesiskās aizsardzības procesa pieteikuma iesniedzējs, ja tiesiskās aizsardzības procesa pieteikumu iesniedz atkārtoti gada laikā, kā arī kreditors vai kreditori, kuri iemaksā depozītu par tiesiskās aizsardzības procesa pieteikuma iesniegšanu atkārtoti gada laikā.Saskaņā ar Latvijas Republikas Uzņēmumu reģistra (turpmāk – Uzņēmumu reģistrs) vestajā maksātnespējas reģistrā norādīto informāciju, 2018. gada 28. maijā ir 248 administratori. Personu skaits, kuras iesniegs fizisko personu maksātnespējas procesa pieteikumus, nav precīzi nosakāms. Atbilstoši Uzņēmumu reģistra informācijai 2017. gadā tika pasludināti 1529 fizisko personu maksātnespējas procesi, līdz 2018. gada 28. maijam – 536 procesi. Juridiskās personas maksātnespējas procesa pieteikumu iesniedzēju skaits, kurus noteikumu projekts varētu ietekmēt (situācijās, kad tiem ir tiesības saņemt atpakaļ iemaksāto depozītu) precīzi nav nosakāms. Atbilstoši Uzņēmumu reģistra informācijai 2017. gadā tika pasludināti 588 juridisko personu maksātnespējas procesi, līdz 2018. gada 28. maijam – 259 procesi. Tāpat tiesiskās aizsardzības procesa pieteikumi, kuri tiks iesniegti atkārtoti gada laikā, nav precīzi nosakāmi. Atbilstoši Uzņēmumu reģistra informācijai 2017. gadā tika ierosināti 148 tiesiskās aizsardzības procesi, līdz 2018. gada 28. maijam – 64 procesi. Minētajā laika periodā (2017. gadā un līdz 2018. gada 28. maijam) atkārtoti gada laikā ir iesniegti pieci tiesiskās aizsardzības procesa pieteikumi. |
| 2. | Tiesiskā regulējuma ietekme uz tautsaimniecību un administratīvo slogu | Lai atbilstoši Likumprojektā noteiktajam iesniegtu tiesiskās aizsardzības procesa pieteikumu atkārtoti gada laikā, parādniekam, kreditoram vai kreditoriem būs jāiemaksā juridiskās personas maksātnespējas procesa depozīts. Depozīta iemaksātājam tiesiskās aizsardzības procesā būs jāiesniedz iesniegums Maksātnespējas kontroles dienestā par depozīta izmaksu iemaksātās summas apmērā pēc tam, kad stāsies spēkā tiesas nolēmums par tiesiskās aizsardzības procesa īstenošanu. Ņemot vērā tiesiskās aizsardzības procesa pieteikumu, kuri tiek iesniegti atkārtoti gada laikā, nelielo skaitu, administratīvais slogs depozīta iemaksātājam tiesiskās aizsardzības procesā būtiski nepalielinās. Savukārt, ja pēc tiesiskās aizsardzības procesa pieteikuma iesniegšanas atkārtoti gada laikā tiesiskās aizsardzības process netiks īstenots, bet tiks pasludināts juridiskās personas maksātnespējas process, iesniegumu par depozīta izmaksu iesniegs administrators.Lai saņemtu atlīdzību fiziskās personas maksātnespējas procesā, administratoram jāiesniedz attiecīgs iesniegums Maksātnespējas kontroles dienestā par fiziskās personas maksātnespējas procesa depozīta izmaksu. Administrators pēc attiecīga iesnieguma iesniegšanas saņems pusi no fiziskās personas maksātnespējas procesa depozīta apmēra pēc bankrota procedūras pabeigšanas, savukārt otru pusi – pēc saistību dzēšanas procedūras izbeigšanas, iesniedzot attiecīgu iesniegumu. Gadījumos, kad vienlaikus ar bankrota procedūras pabeigšanu vai izbeigšanu tiks izbeigts fiziskās personas maksātnespējas process, administrators saņems visu depozīta apmēru.Noteikumu projektā paredzētais regulējums ir labvēlīgāks administratoriem, jo aizsargās viņu tiesības saņemt daļu no depozīta administratoru maiņas gadījumā fiziskās personas maksātnespējas procesā, kā arī juridiskās personas maksātnespējas procesā nebūs viena gada noilgums depozīta saņemšanai, kas administratoru maiņas gadījumā formāli varētu liegt saņemt depozītu.Noteikumu projekts būtiski palielinās Maksātnespējas kontroles dienesta administratīvo slogu, jo lēmumu skaits par depozīta izmaksu fizisko personu maksātnespējas procesos ievērojami palielināsies. Tāpat, ņemot vērā, ka par tiesiskās aizsardzības procesa iesniegšanu atkārtoti gada laikā jāiemaksā depozīts, kuru varēs iemaksāt gan parādnieks, gan kreditors vai kreditori, būs jāpieņem lēmums par depozīta izmaksu konkrētai personai atkarībā no iemaksātās summas.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pienākums iemaksāt depozītu fiziskās un juridiskās personas maksātnespējas procesā, kā arī tiesiskās aizsardzības procesā, ja pieteikums par tiesiskās aizsardzības procesu iesniegts atkārtoti gada laikā, tieši izriet no Likumprojekta, kas stāsies spēkā 2018. gada 1. jūlijā un kura izstrādē piedalījās nozares speciālisti, kuri maksātnespējas jomu regulējošos normatīvos aktus piemēro ikdienā, kā arī nevalstisko organizāciju (Latvijas Kredītņēmēju asociācija, Latvijas Komercbanku asociācija, Latvijas Zvērinātu advokātu padome, Latvijas Zvērinātu tiesu izpildītāju padome, Ārvalstu investoru padome Latvijā, Latvijas Tirdzniecības un rūpniecības kamera, biedrība "Latvijas Sertificēto maksātnespējas procesa administratoru asociācija", Latvijas Darba devēju konfederācija, Latvijas Brīvo arodbiedrību savienība) pārstāvji. |
| 2. | Sabiedrības līdzdalība projekta izstrādē | Nozares speciālisti un nevalstisko organizāciju pārstāvji piedalījās Likumprojekta izstrādē. |
| 3. | Sabiedrības līdzdalības rezultāti | Nozares speciālisti un nevalstisko organizāciju pārstāvji nav iebilduši par izmaiņām regulējumā attiecībā uz depozīta iemaksu un izmaksu fiziskās un juridiskās personas maksātnespējas procesā, kā arī tiesiskās aizsardzības procesā, ja pieteikums par tiesiskās aizsardzības procesu iesniegts atkārtoti gada laikā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Maksātnespējas kontroles dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paplašinātas vai sašaurinātas Maksātnespējas kontroles dienesta funkcijas, un noteikumu projekta izpilde neietekmē tajā esošos cilvēkresursus.Nav nepieciešama jaunu institūciju izveide vai esošo reorganizācija. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Pleikšne 67099125

Anda.Pleiksne@mna.gov.lv